**Umsögn um „Frumvarp til laga um Vísinda- og nýsköpunarráð“ lagt fram í samráðsgátt 10.03.2021, mál nr. 73/2021.**

Rannsóknamiðstöð Íslands, Rannís, fagnar tillögum um endurskoðun á lagaumgjörðinni frá 2003 og fyrirliggjandi frumvarpi, sem snýr fyrst og fremst að því að styrkja langtímastefnumótun í vísinda- og nýsköpunarmálum í heild sinni. Heppilegt hefði verið að endurskoða heildarlöggjöfina frá 2003 þ.e. lög um Vísinda- og tækniráð, lög um opinberan stuðning við vísindarannsóknir (Rannsóknamiðstöð Íslands og sjóði, s.s. Rannsóknasjóð, Markáætlun og Innviðasjóð) og lög um opinberan stuðning við tæknirannsóknir, nýsköpun og atvinnuþróun (tillögur um breytingar á þeim lögum eru í meðferð þingsins). Rannís hefur væntingar um að það verði gert sem fyrst.

Í umsögn Rannís um skýrslu vinnuhóps um endurskoðun á lagaumhverfi Vísinda- og tækniráðs var vakin athygli á að með því fyrirkomulagi sem lagt er til í frumvarpinu er horfið frá grasrótarhugmyndum um stefnumótun í málaflokknum yfir í s.k. „top down“ aðferðarfræði með því að koma á fót ráðherranefnd, þar sem ráðuneyti og ráðherrar taka í sameiningu ákvörðun um stefnu og aðgerðir til skemmri og lengri tíma. Það er eðlilegt að svo sé, en leggja ber áherslu á mikilvægi Vísinda- og nýsköpunarráðs sem sjálfstæðs ráðgjafarráðs fyrir ráðherranefndina og að gert sé ráð fyrir reglulegum fundum ráðherranefndarinnar og ráðsins auk þess sem skýrsla ráðsins er lögð fyrir Alþingi. Grasrótarumræða er mikils virði og hefur slík umræða farið fram innan Vísinda- og tækniráðs þar sem núverandi ráð er bæði ráðgefandi og stefnumótandi, en frumvarpið gerir ráð fyrir að Vísinda- og nýsköpunarráðið takist á við að efla samfélagsumræðu um vísindi, nýsköpun og tækni með fagleg og lýðræðisleg sjónarmið að leiðarljósi. Nauðsynlegt er að nýtt ráð leggi mikla áherslu á grasrótarumræðu sem skiptir máli fyrir stöðu og lýðræðislega þróun málflokksins. Mikilvægt er að tryggja að samfélagsumræðan endurspeglist í ráðgjöf Vísinda- og nýsköpunarráðsins til ráðherranefndarinnar.

Ástæða er til að fagna sérstaklega markmiði laganna varðandi áherslu á stefnumótun og samhæfingu vísinda, nýsköpunar og tækni. Áhersla á langtímasýn til 10 ára sem sé endurskoðuð með reglubundnum hætti er jafnframt til mikilla bóta. Samhliða því er mikilvægt að hafa markvissar aðgerðaráætlanir til að fylgja innleiðingu stefnunnar eftir. Jafnframt er til bóta að lengja skipunartíma ráðgjafaráðsins og tengja hann við kjörtímabil til að skapa tiltrú ráðherranefndar á ráðgjafaráðinu.

Í frumvarpinu er gert ráð fyrir að fjórir ráðherrar hafi fasta setu í ráðherranefndinni en að heimilt sé að kveða aðra ráðherra til setu í nefndinni. Tekið er undir sjónarmið í greinagerðinni um aukið samstarf ráðuneyta og fyrirséða aukna áherslu á samfélagslegar áskoranir, m.a. að nýsköpun og tæknibreytingar kalli á enn nánara samstarf en áður. Alþjóðlegt samstarf kallar einnig á breiða sýn innan málaflokksins og nauðsynlegt er að tryggja samhæfingu við alþjóðlega stefnumótun. Til greina ætti að koma að a.m.k. sex ráðherrar sitji í nefndinni og bæta þar við ráðherrum sem fara með umhverfismál og heilbrigðismál, en þessir málaflokkar munu skipta enn meira máli í vísinda- og nýsköpunarumræðu á komandi árum.

Gert er ráð fyrir auknum stuðningi við starf bæði ráðherranefndarinnar og við undirbúning funda Vísinda- og nýsköpunarráðs. Í starfi Vísinda- og tækniráðs fram að þessu hafa starfsnefndir ráðsins gegnt mikilvægu hlutverki við undirbúning og mótun stefnu. Frumvarpsdrögin gera ráð fyrir mun færri fundum en tíðkast hefur á undanförnum árum og því er mikilvægt að undirbúningur ráðuneyta sé markviss og unninn í góðu samráði ráðuneyta og ráðgjafaráðsins.

Í 5. gr. kemur fram að starfsmenn ráðuneytisins sem sinna þjónustu og ráðgjöf skuli vera sjálfstæðir í sínum faglegu störfum og óháðir fyrirmælum frá ráðherra og öðrum. Rannís tekur undir mikilvægi faglegs sjálfstæðis þeirra sem veita þjónustu og ráðgjöf en erfitt kann að reynast í framkvæmd að viðhalda nauðsynlegu sjálfstæði innan ráðuneytis. Í greinagerðinni kemur fram að t.d. í Hollandi og Sviss séu skrifstofur ráðanna sjálfstæðar og heyri ekki beint undir ráðuneyti. Hér getur komið til greina að Rannís taki að sér samstarfið við nýtt Vísinda- og nýsköpunarráð til að tryggja faglegt sjálfstæði – en stofnunin hefur langa og farsæla reynslu á þessu sviði.

Ítrekað hefur komið fram að skortur sé á greiningum og áhrifamati af aðgerðum og stöðu málaflokksins hér á landi. Rannís hefur þegar nokkra reynslu af slíkri greiningarvinnu byggða á gögnum stofnunarinnar og er boðin og búin að taka þátt í undirbúningi og framkvæmd greininga og áhrifamats. Rannís hefur að auki mikla yfirsýn yfir þróun og stöðu þeirra málaflokka sem hér um ræðir, bæði innanlands og erlendis. Samkvæmt 9. gr. frumvarpsins er Rannís falið að veita faglega aðstoð og þjónustu við undirbúning og framkvæmd stefnu ráðherranefndar um vísindi og nýsköpun. Stofnunin er tilbúin til að takast á við það verkefni og jafnframt að veita Vísinda- og nýsköpunarráði þjónustu eins og verið hefur undanfarin ár gagnvart Vísinda- og tækniráði og nefndum þess.

Samstarfshópur ráðuneyta hefur starfað undanfarin ár, með góðri reynslu, en ekki er kveðið á um hann í drögunum þótt í greinagerðinni sé fjallað um samræmingarhlutverk hópsins. Eðlilegt væri að bæta inn grein í frumvarpið þar sem gert er ráð fyrir samstarfshópnum, en hlutverk hans er mjög þýðingarmikið í samhengi við samhæfingu og áherslur, ekki síst með tilliti til alþjóðlegs samstarfs. Mikilvægt er að Rannís hafi aðkomu að því samráði sem framkvæmdaraðili, en stofnunin sér nú um sjóði og samstarfsáætlanir fyrir sex ráðuneyti. Samtals eru opinber útgjöld vegna þessara aðgerða yfir 20 milljarðar króna á árinu 2021.

Þá kemur fram í greinagerðinni að margir hafi bent á hlutverk vísinda og nýsköpunar við að takast á við brýnar samfélagslegar áskoranir nútíðar og framtíðar. Rannís hefur ítrekað vakið máls á mikilvægi þess að takast á við slíkar samfélagslegar áskoranir, ekki síst í alþjóðlegu samstarfi. Í greinagerðinni er vakið máls á að ráðherranefndin kunni að takast á við þennan vanda með auknu fjármagni í markáætlanir. Rannís telur þá leið mun heppilegri til forgangsröðunar opinberra fjármuna en að settir séu upp fleiri sértækir sjóðir um einstakar áskoranir. Markáætlun gæti einnig verið ákjósanlegur farvegur fyrir þátttöku í alþjóðlega samfjármögnuðum áætlunum um samfélagslegar áskoranir, sem fyrirséð er að muni aukast mjög á næstu árum.

Í frumvarpinu er gert ráð fyrir að ráðherranefnd um vísindi og nýsköpun leggi áherslur úthlutunarsjóða, þ.e. Rannsóknasjóðs, Innviðasjóðs og Markáætlunar. Það undirstrikar mikilvægi þess að stefna ráðherranefndarinnar hvíli á traustum grunni faglegrar ráðgjafar.

Þá er gert ráð fyrir að stjórnir Rannsóknasjóðs og Innviðasjóðs taki við því verkefni að skipa í fagráð, en vísinda- og tækninefndir hafa haft það hlutverk í núverandi kerfi. Rannís telur það heppilegt fyrirkomulag. Í lögum 3/2003 segir ekkert um fagráð Markáætlunar. Mikilvægt er að fram fari endurskoðun á lögum 3/2003 meðal annars um markáætlanir, þannig að umboð stjórnar Markáætlunar til að skipa fagráð sé tekið fram í lögum.

Að lokum bendir Rannís á að betur færi á að yfirskrift frumvarpsins væri „Frumvarp til laga um ráðherranefnd um vísindi og nýsköpun“ þar sem megininntak frumvarpsins er að ráðherranefnd um vísindi og nýsköpun taki við hlutverki núverandi Vísinda- og tækniráðs og að sett verði á stofn Vísinda- og nýsköpunarráð sem er ráðgefandi um vísindi og nýsköpun.

Umsögnin er unnin í samstarfi stjórnenda Rannís.

Hallgrímur Jónasson  
Forstöðumaður Rannís